S&P besluit Vrydag oor SA gradering | Netwerk24
Deur Hanlie Stadler 20 November 2018 15:27
’n Resessie, onsekerheid oor grondonteiening sonder vergoeding, staatskuld wat krisisafmetings aanneem, ’n staatsbeheerde nutsmaatskappy wat nie die ligte kan aanhou nie en ’n staatsbeheerde lugdiens wat kwalik salarisse kan betaal.
Standard & Poor’s se kantoor in New York. Foto: Bloomberg
Onder dié benarde omstandighede besluit Standard & Poor’s Global Ratings (S&P), en bes moontlik ook Fitch Ratings, Vrydagaand oor die land se vermoë om sy skuld te betaal.
Albei gradeerders het staatskuld reeds vroeg in 2017 tot rommelstatus afgegradeer, en S&P het staatskuld in dollar en euro tot twee vlakke onder beleggingsgraad afgegradeer.
S&P se besluit word ná die sluiting van die New Yorkse aandelebeurs, dus ná middernag Suid-Afrikaanse tyd, verwag.
Moody’s Investors Service het op 12 Oktober besluit om geen graderingsbesluit te neem nie. Dié gradeerder is die enigste van die drie grotes wat die land nog op beleggingsgraad ag.
Al drie die gradeerders beskou die vooruitsig vir Suid-Afrika se graderings as stabiel. Dit is dus waarskynliker dat die vooruitsig eers in negatief verander word, tensy S&P of Fitch reken dinge het baie drasties verswak sedert hul Junie-besluit.
Peter Attard Montalto, ontleder van kapitaalmarkte vir die navorsingsfirma Intellidex, het in Oktober die volgende risiko’s vir Suid-Afrika se graderings uitgelig:
Hulppakkette wat Eskom of ander staatsondernemings kan vereis;
Trae ekonomiese groei; en
Die risiko dat die regering sy bestedingsplafon onder politieke druk gaan verhoog.
Fitch het net ná Oktober se mediumtermynbegrotingsraamwerk (MTBR) gesê die twee grootste risiko’s vir die staat se geldsake is:
Die moontlikheid dat staatsondernemings baie groter as die verwagte kontantinspuitings gaan benodig, wat nie gekry sal kan word deur besnoeiing of bateverkope nie; en
Die moontlikheid dat die ekonomie selfs traer gaan groei as wat voorspel word.
Moody’s het die MTBR as “kredietnegatief” beskryf.
Daar is wel ’n skraal kans dat die gradeerders sal wag tot ná Februarie se begrotingsrede en selfs tot ná volgende jaar se algemene verkiesing, wat na verwagting in Mei of Junie gehou gaan word, voordat hulle die land afgradeer.
Meer oor: Fitch | Moody's | S&P | Resessie | Kredietgradering | Rommelstatus | Kredietgradeerders | Ekonomie | Ekonomiese Groei